[bookmark: _GoBack]BASES PER A L’ATORGAMENT D’AJUTS A L’ESCOLARITZACIÓ I ALS MENJADORS DE LES LLARS D’INFANTS MUNICIPALS


1. Objecte  

És objecte d’aquestes bases regular l’atorgament d’ajuts individuals a l’escolarització i l’ús del menjador, als infants matriculats a les llars municipals, d’acord amb el seu nivell de renda i per motius socials, en el seu cas.


2. Període de vigència 

Les bases tindran una vigència de quatre anys i afectaran als ajuts que s’atorguin pel període comprés entre el curs 2018/19 fins el 2022/23. 


3. Destinataris 

Aquests ajuts s’adrecen a  les unitats familiars de les nenes i nens, de entre 16 setmanes i tres anys, matriculats en alguna de les llars d’infants municipals. 

S’entendrà per unitat familiar aquella unitat de convivència formada per dos o més persones unides per vincles matrimonials o una altra forma de relació permanent anàloga a la conjugal; per adopció, per consanguinitat fins el segon grau o afinitat fins el primer grau. En aquest context s’entendran incloses les famílies monoparentals.
Respecte als graus de consanguinitat o afinitat (articles 915 a 919 del codi civil) :

Ascendents: Primer grau: pares del titular o del cònjuge. Segon grau: avis del sol·licitant o del cònjuge. 

Descendents: Primer grau: fills del titular o del cònjuge. Segon grau: germans i néts del sol·licitant o del cònjuge.

Queda exclosa, en tot cas, la convivència per raons d’amistat o conveniència, i per raons de necessitat econòmica. 


4. Descripció dels ajuts 

S’atorgaran dos tipus d’ajuts : escolarització i menjador escolar. 

Els ajuts a l’escolarització s’atorgaran d’acord amb els barems econòmics que estableixi l’Ordenança del Preu Públic del Servei de Llars d’Infants Municipal vigent en la data de la sol·licitud, o en el seu defecte els que s’aprovin amb la corresponent convocatòria.

En relació als ajuts de menjador, s’aplicaran els mateixos percentatges de bonificació que els previstos per als ajuts d’escolarització.

L’ajut per a l’assistència al servei de menjador només s’aplicarà als infants que en facin un ús diari quedant exclosos els que hi assisteixin de manera esporàdica.
En casos molt excepcionals i autoritzats prèviament pels Serveis Socials municipals, es podrà compactar la subvenció a un nombre de dies determinats.

Les tarifes d’escolarització, menjador, així com despeses d’inscripció i materials s’aproven per Ple i apareixen publicades a l’Ordenança General de Preus Públics.

Es preveu que en casos de risc social i objecte de seguiment des de Serveis Socials, es faci una valoració i es pugui  aplicar  una subvenció addicional sobre la quota resultant de renda familiar. La quantia de l’ajut anirà d’acord amb el resultat de la valoració, podent arribar al 100% de les respectives quotes.


5. Període de peticions 

L’Ajuntament determinarà, per a cada curs, el període ordinari de peticions, mitjançant la corresponent convocatòria, en la que s’indicarà el període de resolució de les peticions. A l’acabar el període ordinari de petició s’obrirà un període extraordinari per als infants que es matriculin un cop s’hagi començat el curs. Les peticions presentades en període extraordinari es resoldran d’acord amb les possibilitats del Servei.

Serà condició necessària per sol·licitar l’ajut, la preinscripció en alguna de les llars d’infants municipals. No obstant, els ajuts no s’atorgaran fins que s’acabi el període de matriculació i es faci fefaent la matriculació de l’infant.


6. Documentació a presentar

Els interessats han de presentar les seves peticions mitjançant el model de sol·licitud a disposició a les dues OAC´s del municipi, degudament omplertes i indicant el tipus d’ajut que sol·licita. Cal que adjuntin la documentació que se li requereix en la sol·licitud.

El Formulari de sol·licitud EDU_001 (11.7.1.2), que serà aprovat anualment junt amb la convocatòria, es podrà aconseguir a la web de l’ajuntament i a les OAC’s del municipi. 

La persona sol·licitant pot AUTORITZAR a l’Ajuntament, a fi de verificar tot allò declarat en la sol·licitud, que pugui comprovar l’adequat compliment de les condicions necessàries per a l’accés a la subvenció/ajuda sol·licitada i les prohibicions i limitacions imposades per la legislació:
6.1. Consultar a l’Ajuntament l’acreditació de la convivència en el municipi de residència.
6.2. Sol·licitar a l’Administració Tributària la comprovació de la Declaració de l’Impost sobre la Renda de les Persones Físiques, de tots els membres computables de la unitat familiar, presentada en període voluntari, i si s’escau, de les declaracions complementàries o rectificades presentades fora del període.
6.3. En cas de ser pensionista: Comprovar a l’INSS les prestacions públiques (pensions).
6.4. En cas d’estar en situació d’atur: Consultar al SOC el certificat de demandant d’ocupació i el certificat perceptor de prestacions.
6.5. En cas de tenir una discapacitat algun membre de la unitat familiar de convivència: Consultar a l’ICASS. 
6.6. En cas de família nombrosa: Consultar al Departament de Benestar i Família de la Generalitat de Catalunya. 
6.7. En cas de família monoparental: Consultar al Departament de Benestar i Família de la Generalitat de Catalunya.

Documentació a presentar:
· En tots els casos:
· Fotocòpia del/s Llibre/s de família
· Còpia de la/es Declaració/ons de Renda de l’any anterior de la unitat familiar.
(En el període de valoració de les sol·licituds en convocatòria ordinària, la Declaració de Renda de l’any anterior no està disponible per a ésser consultada per VIA OBERTA, per aquest motiu es demana que s’aporti una còpia).
· En cas de separació o divorci dels progenitors, conveni regulador o sentència de divorci.
· Si algun dels membres de la unitat familiar és beneficiari d’una RMI, cal acreditar-ho amb el certificat corresponent.

· Si no s’ha fet la Declaració de Renda de l’any anterior i:

	S’ha signat l’autorització 
per consultar VIA OBERTA:
	· Declaració jurada d’ingressos de tots els membres de la família majors de 16 anys.

	
	

	



S’ha denegat l’autorització
per consultar VIA OBERTA:
	· Justificant de convivència si la residència és fora del municipi.
· Si és família monoparental i/o nombrosa, còpia del carnet acreditatiu.
· Certificat de l’ICASS si s’al·lega alguna 	discapacitat del 33% o superior.
· Certificat d’ingressos obtinguts l’any anterior per rendiments del treball.
· Informe de Vida laboral emès per la Tresoreria de la Seguretat Social.
· En cas d’autònoms la declaració de l’últim trimestre d’activitats econòmiques de l’any anterior.
· Jubilats / pensionistes: acreditació de la pensió / prestació que cobren.
· En cas d’estar aturat, certificat acreditatiu del SOC , on consti si rep prestació i la quantitat i duració de la mateixa.
· Declaració jurada d’ingressos de tots els membres de la família majors de 16 anys. 



· En cas de canvis en la situació econòmica de la unitat familiar respecte l’any anterior:
· Fotocòpia del contracte laboral i tres últimes nòmines.
· Vida laboral
· Si és treballador/a autònom, declaració dels darrers trimestres d’activitats econòmiques.
· Qualsevol altra documentació fefaent que pugui ésser valorada per acreditar el nivell de renda.

L’Ajuntament es reserva el dret a revisar l’expedient abans de finalitzar el curs escolar per comprovar totes les dades econòmiques i familiars que s’han declarat en la sol·licitud, sobretot en aquells supòsits en els que s’hagi declarat que han variat respecte les de l’any anterior.


7. Tramitació

Aprovada la convocatòria anual, es farà difusió del projecte a través de cartells informatius a les OAC de Ribes i Roquetes, a la pròpia  pàgina web de l’Ajuntament i als centres implicats. 

Les sol·licituds s’han de presentar a les OAC’s, durant el període que s’estableixi en la convocatòria:
· OAC Ribes (Pl. Vila, 1), de dilluns a divendres de 8’30 h a 14:00 h. Dilluns i dimecres de 16 a 19 h.
· OAC les Roquetes (Pl. de la Vinya d’en Petaca s/n), de dilluns a divendres de 8’30 h a 14:00 h. Dimarts i dijous de 16 a 19 h.
( Del 15 de juliol al 15 de setembre, l’OAC tanca per les tardes. S’aconsella consultar el calendari de tardes i festius de les OAC’s publicat al web municipal: www.santperederibes.cat )

Les OAC’s de Ribes i Les Roquetes han de registrar les sol·licituds, adreçant-les posteriorment al Servei d’Educació, que és l’encarregat de realitzar la tramitació dels expedients. 

Un cop presentades les sol·licituds, el Servei d’Educació les revisarà per comprovar que hagin estat correctament emplenades i que s’hagi aportat tota la documentació necessària per a una correcta valoració.

En el cas que la sol·licitud no acompanyi la totalitat de la documentació esmentada a la Base 6, el Servei d’Educació de l’Ajuntament de Sant Pere de Ribes reclamarà a la persona sol·licitant la seva aportació, la qual disposarà d’un termini màxim de 10 dies per lliurar-la a l’OAC, a comptar des de l’endemà de la corresponent recepció del requeriment per mitjà de correu electrònic (si han indicat l’adreça electrònica) o correu ordinari (si no disposem d’adreça electrònica), en cas contrari serà causa de DESESTIMACIÓ de la sol·licitud.

A mesura que les sol·licituds es vagin revisant, seran valorades pels serveis tècnics d’Educació que emetrà els informes corresponents, i es tramitaran davant l’òrgan competent (Alcaldia o Junta de Govern Local) per aprovar-les, denegar-les o desestimar-les. 


8. Justificació i cobrament

Les empreses concessionàries de les llars d’infants municipals hauran de presentar per registre d’entrada de l’Ajuntament, a l’OAC, mensualment un justificant amb la relació de l’alumnat becat, amb desglossament dels ajuts per escolarització i menjador.

Els justificants hauran d’anar signats i segellats per la direcció del centre.

Les empreses concessionàries únicament cobraran a les famílies beneficiàries dels ajuts la diferència entre l’ajut atorgat i el preu total del servei.

Els justificants seran revisats pel Servei d’Educació que tramitarà la seva aprovació per l’òrgan competent i posterior pagament.

Els justificants hauran de presentar-se d’acord amb el Formulari EDU_002 (11.7.1.2) que acompanya aquestes Bases, i que conté la següent informació:

Nom de la Llar d’infants
Nom de la concessionària i dades fiscals
Núm. del justificant, mes i data
Imports menjador i/o assistència
Concepte: Ajuts per a assistència a la Llar d’infants i menjador escolar
Curs
Detall individualitzat dels ajuts de tots els infants

Si es considera necessari per a millorar el procediment de justificació dels ajuts, es podrà aprovar la modificació d’aquest formulari junt amb el tràmit d’aprovació de la convocatòria del curs escolar corresponent.


9. Obligacions de les persones beneficiàries

D’acord amb la Llei de Subvencions (38/2003, de 17 de novembre) i el corresponent Reglament que la desplega (Reial Decret 887/2006, de 21 de juliol), les persones beneficiàries:

a) Hauran de complir l’objectiu, executar el projecte i/o exercir l’activitat que fonamenti la concessió de la subvenció.

b) Realitzar una justificació adequada del compliment dels requisits  i el compliment de la finalitat.

c) Aportar tota la informació que se li requereixi i col·laborar al màxim amb les actuacions de comprovació.


10. Dotació pressupostària 

L’Ajuntament proveirà la consignació econòmica suficient en el Pressupost municipal, per a cada convocatòria. Per a l’exercici 2018, existeix dotació pressupostària a la partida 14100  323 48903, Subv. a les famílies llars d’infants /Educació. 

La dotació pressupostària de cada curs escolar es podrà ampliar en base a possibles subvencions i/o amb crèdits no compromesos d’altres convocatòries i/o d’aplicacions pressupostàries.


11. Altres consideracions

Es constitutiu de motiu d’extinció: 

Quan la família sol·licitant no hagi fet efectiu el pagament del percentatge no becat en el termini de temps que indiqui el propi centre o entitat. 

Es constitutiu de denegació:

Quan els/les usuaris/àries siguin susceptibles d’entrar a qualsevol altra convocatòria d’ajuts que per aquests conceptes es plantegen des de diverses administracions (Ministerio de Educación, Cultura y Deporte, Generalitat de Catalunya, Consell Comarcal...).

Quan la documentació presentada no justifiqui de manera adequada la situació econòmica o be sigui contradictòria, i la persona sol·licitant a requeriment del Servei d’Educació no ho justifiqui de forma fefaent.


12. Règim Jurídic

En tot el no previst expressament en aquestes bases, seran d'aplicació la Llei 38/2003, de 17 de novembre, General de Subvencions, el Reial Decret 887/2006, de 21 de juliol pel qual s'aprova el seu Reglament de desenvolupament, la Ordenança General de Subvencions de l'Entitat, les Bases d'Execució del Pressupost General per al present exercici, la Llei 39/2015, d’1 d’octubre, del Procediment Administratiu Comú a les Administracions Públiques, i la resta de legislació concordant.


13. Publicitat de les bases

Un cop aprovades per l’òrgan competent (Alcaldia o Junta de Govern Local), es procedirà a la publicació de les presents bases al tauló d’anuncis, a la web municipal, al BOPB i a la Base de Dades Nacional de Subvencions.


14. Clàusula sobre protecció de dades

D’acord amb el que estableixen els articles 13 del Reglament 2016/679 del Parlament Europeu i del Consell de 27 d’abril de 2016 (RGPD) es facilita la següent informació bàsica sobre protecció de dades:
1. Responsable del tractament de les seves dades
El responsable del tractament de les dades que els sol·licitants facilitin durant el procediment per a la gestió dels ajuts a l’escolarització i als menjadors de les llars d’infants municipals, és l’Ajuntament de Sant Pere de Ribes, amb domicili a al Plaça de la Vila, 1 - 08810 – Ribes / Plaça de la Vinya d’en Petaca, 1 – 08812 Les Roquetes. Pot dirigir qualsevol consulta sobre el tractament de les seves dades al Delegat de Protecció de Dades de l’Ajuntament de Sant Pere de Ribes mitjançant correu electrònic dpd@santperederibes.cat.
1. Finalitat del tractament de dades personals
L’Ajuntament de Sant Pere de Ribes tractarà la informació facilitada pels sol·licitants d’ajuts a l’escolarització i als menjadors de llars d’infants amb la finalitat de gestionar els esmentats ajuts. Les dades seran conservades durant el temps necessari  per a la gestió integral dels ajuts, des de l’anàlisi dels requisits per a l’atorgament fins a la justificació i pagament i, en qualsevol cas, fins que l’interessat no sol·liciti la supressió. 
1. Quina és la legitimació per al tractament de les seves dades
La base legal per al tractament de les seves dades es troba a la Llei 13/2006 a tenor de la qual s’estableix que les prestacions socials de caràcter econòmic resten condicionades a la comprovació per part de l’entitat gestora, de l’estat real de necessitat de l’individu protegit. Per tant la denegació del consentiment per part del sol·licitant de l’ajut per al tractament i comprovació de les dades personals, comportaria la impossibilitat del gestor per determinar si el sol·licitant compleix els requisits i en conseqüència la denegació de l’ajut. 
Els formularis per sol·licitar els ajuts inclouran les perceptives caselles per a atorgar el consentiment i es farà constar mitjançant casella a marcar per l’interessat. 
1. A quins destinataris es comunicaran les seves dades
Atès el caràcter específic d’aquests ajuts, la persona sol·licitant que prengui part en la corresponent convocatòria accepta expressament la cessió de les seves dades al centre educatiu i, en aquells casos que correspongui, a les empreses concessionàries de les llars d’infants. 
No es cediran dades a cap altre tercer excepte obligació legal.
1. Quins són els seus drets respecte de les dades que ens facilita
Qualsevol persona té dret a obtenir confirmació sobre si a l’Ajuntament de Sant Pere de Ribes es tracten dades personals que li pertanyen o no. 
Les persones interessades tenen dret a accedir a les seves dades personals, així com a sol·licitar la rectificació de les dades inexactes, en el seu cas, sol·licitar la supressió quan, entre d’altres motius, les dades ja no siguin necessàries per a les finalitats per las quals van ser recollides. 
En determinades circumstàncies, els interessats podran sol·licitar la limitació del tractament de les seves dades, en aquest cas, les dades es conservaran únicament per a l’exercici o la defensa de reclamacions. 
Per motius relacionats amb la seva situació particular, els interessats podran oposar-se al tractament de les seves dades. L’Ajuntament de Sant Pere de Ribes deixarà de tractar les seves dades, excepte per motius legítims necessaris, o per a l’exercici o la defensa de possibles reclamacions. 
El interessat també tindrà dret a la portabilitat de les seves dades.
Els interessats podran exercir els seus drets mitjançant la Sol·licitud/formulari per a l’exercici dels drets sobre les dades personals. La sol·licitud degudament complimentada podrà lliurar-se en una de les Oficines d’atenció Ciutadana de l’Ajuntament de Sant Pere de Ribes o enviar mitjançant correu electrònic a dpd@santperederibes.cat. Opcionalment, podrà dirigir-se a l’autoritat de control competent per a obtenir informació addicional relativa als seus drets. 
El consentiment atorgat per a una finalitat específica podrà ser retirat en qualsevol moment, mitjançant la manifestació expressa fefaent. 
Els interessats podran presentar una reclamació davant l’Autoritat de Control, quan no hagin obtingut satisfacció en l’exercici dels seus drets, mitjançant el formulari Reclamació davant l’Autoritat de Control que podrà lliurar-se en una de les Oficines d’atenció Ciutadana de l’Ajuntament de Sant Pere de Ribes o enviar mitjançant correu electrònic a dpd@santperederibes.cat.
1. Com hem obtingut les seves dades
Les dades personals que tractem a l’Ajuntament de Sant Pere de Ribes han estat proporcionades directament pels interessats o autoritzada la consulta a través del servei Via Oberta, Administració tributària, INSS i SOC i les categories de dades que gestionem son:
Dades acreditatives de la persona física o jurídica.
Dades postals o electròniques. 
Dades sobre les situacions familiars.
Dades econòmiques.
Dades laborals.


